פארק סקויה אנד קינגס הוא "אחיו" הפחות מתוייר של פארק יוסמיטי. לדעתי, אין לכך הצדקה. אמנם אין בפארק את העמק הדרמטי של יוסמיטי, אבל יש בו נופים מהממים לא פחות וכמובן, הרבה יותר עצי סקויה ענקיים ומרשימים.
הפארק בדרום רכס הסיירה נבאדה, מזרחית לעיר פרזנו והוא מורכב למעשה משני פארקים צמודים – פארק סקויה ופארק קינגס קניון – אך הם מנוהלים כיחידה אדמיניסטרטיבית אחת על ידי שירות הפארקים הלאומי. באיזור פארק קינגס קניון, הוא הצפוני משני החלקים, עיקר העניין הוא באיזור קניון קינגס העצום שהעניק לפארק את שמו. בנוסף, בחלק המערבי של פארק קינגס, בסמוך למרכז המבקרים, מצויה חורשת גרנט, ובה עץ הסקויה המפורסם שנקרא על שמו של גנרל גרנט.
באיזור פארק סקויה, הדרומי יותר, ניתן לסייר באיזור ה-foothills, הוא איזור מרגלות ההרים המאופיין ביער אלונים ים-תיכוני, או לעלות לעבר יער הסקויות בו נמצא העץ הגדול בעולם, הגנרל שרמן. בנוסף, יש בפארק זה את מערת הקריסטל, בה ניתן לבקר בעונה המתאימה (סגור בחורף).
פארק סקויה וקינגס משופע במסלולי הליכה נפלאים. כמו בכל פארק לאומי, מומלץ להתייעץ עם הריינג'רים לגבי מסלולים מתאימים לעונת הביקור וכן לברר לגבי שבילים סגורים והגבלות נוספות. אפשר ומומלץ גם להצטרף לפעילויות בהדרכת ריינג'רים, בפרט אם אתם עם ילדים שמבינים אנגלית.
כמו ביוסמיטי, גם בפארק זה סגורים חלקים נרחבים בחורף, עקב הצטברות שלגים, בעיקר באיזורים הגבוהים שבפארק. הכביש המחבר את איזור פארק סקויה עם איזור קינגס קניון סגור בחורף והגישה אל שני החלקים נעשית מכביש החיצוני לפארק.
כמה זמן להקדיש לביקור בפארק סקויה אנד קינגס?
הפארק גדול מאד. זמן הנסיעה מהעיירה הסמוכה לכניסה הדרומית, Three Rivers, עד לאיזור הגנרל שרמן ומשם צפונה עד לפתחו של קינגס קניון הוא לפחות שעתיים. מדובר בזמן נסיעה נטו, בלי לשלב שום פעילות. הוסיפו לכך ביקור לפחות בשתיים מחורשות הסקויות, במרכז מבקרים אחד ואולי גם במערת הקריסטל והגעתם ליום מלא וגדוש. ועדיין לא ביקרתם בקינגס קניון או טיילתם במסלול רגלי ראוי לשמו. לדעתי, שווה להקדיש לפחות יומיים מלאים לביקור בפארק. יום שלם זה המינימום ומי שרוצה לטייל ברגל ולחוות את יופים של הרי הסיירה נבאדה כדאי שיקצה 3-4 ימים לטיול ואפשר כמובן גם יותר.
בנימה אישית, ביקרנו בפארק סקויה באפריל 2009 ובילינו בו שלושה ימים מופלאים. איזור חורשת הסקויות היה עדיין מושלג, אבל נגיש ונפלא לביקור ביום שמש. בשאר הזמן, טיילנו מדי יום במסלולים יפהפהיים באיזור הפוטהילס. מומלץ בחום! הנה קישור לתמונות ולסיפור הטיול בפארק סקויה.
(3) באילו פארקים ביוטה כדאי להתמקד, בהינתן ארבעה ימים וחיבה להליכות, והאם באמצע אוקטובר סביר לישון בחוץ? זו תקופה שמומלץ להזמין בה?
כל רעיון או תובנה בנושא – נשמח מאד לשמוע!
קודם כל, שימו לב לנושא שכירת הרכב. בוזמן עיירה מקסימה אבל קטנה ובכלל לא בטוח שיש שם סניפים ארצייים של השכרת רכב. כלומר, אפשר יהיה לשכור רכב שם אבל יכול להיות שתהיה מגבלה לגבי איפה אפשר להחזיר אותו. כשמדובר בסניף שהוא זיכיון מקומי, צי הרכבים שייך ממש לסניף והם לא אוהבים שלוקחים להם את הרכבים רחוק. אז תבדקו את זה טוב. זה גם יכול להשפיע על ההחלטה לטוס לילוסטון. יהיה לכם הרבה יותר קל לקחת רכב בסיאטל ולהחזיר בסן פרנסיסקו (ואולי גם זול יותר).
1. אני בדרך כלל בעד רוד טריפ ברכב ולא בטיסות. תמיד יש מה לראות בדרך וגם איזורים שהם ריקים לגמרי, מעניין לחצות אותם (לפחות בעינינו). יש משהו מדהים במרחבים הריקים של המערב. מבחינת עצירות, בעצם בנתיב הצפוני אתם חוצים שני רכסים מרהיבים, תחילה את הקסקיידס ואחר כך את הרוקיז במונטנה. מקומות מאד יפים. אישית, הייתי לוקחת את המסלול שעובר בכביש 90 עד נהר הקולומביה, שם מתפצלת לכביש 26 ועושה את המעבר ברוקיז שנקרא Lolo Pass. הוא מסתיים בעיירה Missoula במונטנה. אם יהיה לכם זמן ומתאים לכם, יש שם מרכז מבקרים חביב של ה-Smoke Jumpers, מוסד אמריקאי מרתק של כיבוי אש במערב. הנתיב הזה גם מעביר אתכם ב-Quake Lake המעניין (גגלו את הסיפור). לחלופין, הדרך היותר פופולרית אולי, תהיה דרך ספוקיין וקור ד'אלן. אין פה הרבה מה לטעות – כל הדרכים מעניינות ויפות, רק קחו בחשבון את אורך הנסיעה והקצו לה יומיים.
2. הגיוני לשלב בקטע הזה גם את פארק הגרנד טטונס ולהקצות לו איזה יום לטיולים. משם, למחרת הייתי יוצאת בבוקר ופשוט עושה את כל הנסיעה ביום אחד עד מואב. זה ארוך וכיף ותגיעו בערב למואב.
3. באיזור מואב יש לכם שני פארקים לאומיים: ארצ'ס וקניונלנדס. בקניונלנדס יש יותר מאיזור אחד (מבחינת הגעה ברכב). אם אוהבים טיולים ברגל, יש לכם אינסוף כאלו… משם יש כביש נופי מדהים שנקרא כביש 12. באמצע הדרך תגיעו לפארק קפיטול ריף והכביש מסתיים בברייס ומשם נוסעים לזאיון. הבעיה שלי היא שארבעה ימים זה מעט זמן, בהנתן אהבה להליכות… כביש 12 זה יומיים. נניח שהולכים יום בארצ'ס ויום בקניונלנדס, זה לא מותיר לכם זמן לברייס וזאיון. היות שכך, אני מציעה לכם לוותר הפעם על סקויה ולהקדיש את היומיים האלו לפארקים של יוטה.
ועכשיו לנושא ממש חשוב – מזג האוויר.
בספטמבר יהיה בסדר. אוקטובר מתחיל להיות חורף. בפאסים בהרים ובמקומות גבוהים כמו ברייס, בהחלט יכול לרדת שלג. מעבר לעניין הלינה (לא הייתי ישנה בחוץ בלי ציוד מתאים), קחו בחשבון שאתם חייבים לעקוב אחרי התחזיות ולתכנן את הנסיעות במקומות האלו בצורה זהירה. מעבר לעניין הקור, הימים קצרים יותר באוקטובר. אין בעיה בכבישים ראשיים כמו ה-i-15 אבל בדרכים הנופיות ובפאסים, אתם לא רוצים לנהוג בלילה. גם כי תפספסו את הנוף וגם כי זה עלול להיות מסוכן. מעבר לקור ושלג, בשעות בין הערביים בפאסים בהרים יש יותר בעלי חיים על הכביש, אז לקחת את זה בחשבון בסיבובים. כמו כן, בבקרים, אם היה קפוא בלילה, עלול להיות קרח על הכביש, אז לנסוע סופר בזהירות, ושוב להיות ערניים לתחזית ומודעים לסביבה. אני לא רוצה להרתיע אתכם – זו הרפתקה מדהימה, רק תהיו במודעות לסביבה וקחו בחשבון שהטבע פראי הרבה יותר בארה"ב.
מנוי לפארקים – קונים בפארק הראשון כרטיס מנוי בשמונים דולר. אחד מכם חותם מאחורה והוא תקף לרכב וכל נוסעיו לשנה. פשוט מראים אותו בכניסה בפארקים הבאים ונכנסים. מותר לשתף אותו בין שתי משפחות/אנשים, כך שאם יהיה לכם למי להעביר בסוף, כל עוד השארתם מקום פנוי לחתימה השניה, זה חוקי ומותר (וידאתי את זה מול רשות הפארקים).
בהצלחה ובטוחה שתהנו המון!
1. חולצה ארוכה מספיקה במשך היום. בלילה יכול להיות עדיין מאד קר באיזורים הגבוהים של הסקויות וכך גם בבקרים. בסופו של דבר, מדובר בעונת מעבר אז קשה לדעת מראש מה יהיה, אבל לפי המשקעים השנה, נראה לי שתגיעו לקו השלג בתחילת אפריל. אפילו קחו בחשבון שיכול להיות שיהיו עדיין כבישים סגורים בפארק באיזורי הסקויות.
2. מציעה לכם להגיע קודם כל לריינג'רים. אולי הילדים ירצו לעשות ביחד ג'וניור ריינג'ר (בתיווך שלכם כמובן) והריינג'רים יוכלו גם להמליץ לכם על מסלולים מתאימים לפי רמת הקושי שתרצו. זה חשוב במיוחד בעונה הזאת כי עדיין יש שלג בחלק מהמקומות ויש שבילים שסגורים.
3. סיכוי יש. זו עונה מעבר ויכולה אפילו להיות סופת שלג של סוף האביב. הסיכוי נמוך, אבל לא בלתי אפשרי. תעקבו אחרי התחזית ותשמרו על גמישות.
אפשר לשוחח איתך בטלפון?
אני אשמח לשוחח איתך.
לילך, אני לא בטוחה למי כיוונת את ההודעה. מחקתי את מספר הטלפון כי לא מתאים שיהיה כאן בבלוג. אם נעמה תרצה, היא תוכל לענות כאן ואז אחבר בין כתובות האימיילים שלכן.
אמי ואני נוסעות בינואר הקרוב, עוד שבועיים.
לאור מה שכתבת על חסימת כביש 1 מדרום למונטריי, האם מתאים בעונה זו ליסוע לפארק סקויה?
אפשר לבקר בפארק סקויה אבל לקחת בחשבון שהחלק של קינגס קניון סגור. בנוסף, הסקויות מכוסות בשלג. ביקור בפארק בגובה הסקויות מחייב הערכות מיוחדת, כולל שרשראות שלג, ניסיון בנהיגה בתנאי שלג וקרח (זה כביש מאד מפותל ולא טריביאלי גם בתנאים אידיאלים) וגמישות כי הכביש יסגר אחרי כל ירידת שלג ויפתח מחדש רק אחרי פינוי שלו. בקיצור, כנראה שלא מתאים 😉 במקום זה, אתם יכולים לנצל את הזמן לעוד יום במונטריי או סנטה קרוז. אם בא לכם טבע שונה קצת, יש את פארק לאומי פינקלס הסמוך. הוא לא בליגה של הפארקים של הסיירה נבאדה אבל יש בו מסלולים יפים בתצורות סלע מרשימות.